Spoštovani,

dvajsetemu stoletju je vtisnila močan pečat vizualna umetnost, med drugim tudi fotografija. Tudi na Slovenskem ima umetniška fotografija svojo zgodovinsko pot, a posebno potrditev je doživela prav v letošnjem letu s podelitvijo Prešernove nagrade za življenjsko delo fotografu Stojanu Kerblerju. Tako je najvišje nacionalno priznanje na področju umetnosti prvič doslej ovenčalo tudi umetniško fotografijo. In portret, kot eden od fotografskih žanrov, zaznamuje tako opus Stojana Kerblerja kot opus Henrija Cartier-Bressona, čigar razstavo odpiramo danes. Njuni portreti se po umetniškem pristopu močno razlikujejo, a oba fotografa sta jih ustvarila z izrazitim avtorskim pristopom. Kerblerjevi Haložani nas prevzamejo s svojo življenjsko avtentičnostjo, z navezanostjo na zemljo in lasten življenjski prostor, v katerem kljub skromnim razmeram kot danost sprejemajo čas in usodo. Na drugi strani pa na pričujoči razstavi Henrija Cartier-Bressona lahko gledamo portrete s poudarkom na izstopajočih osebnostih dvajsetega stoletja – portrete mislecev, umetnikov, tudi politikov – ki so spreminjali čas in, kar je tudi priložnost za premislek o njih, krojili naš miselni svet v tej bližnji zgodovini.

Tako se ob razstavi Henrija Cartier-Bressona, enega največjih fotografov dvajsetega stoletja, verjetno celo enega izmed utemeljiteljev fotografije kot neodvisnega umetniškega medija, povsem naravno vprašamo, kaj pravzaprav je fotografski portret?

Kot pravi avstrijsko-angleški umetnostni zgodovinar, Ernst Gombrich,[[1]](#footnote-1) v eseju o portretih Cartier-Bressona, najdemo v fotografskem portretu določen paradoks. Tradicionalno gledano, bi moral biti portret *verodostojen,* to je, človeku *podoben.* Toda fotografija, ki je produkt mehaničnega procesa, odtisa svetlobe na fotografski film, je v tem smislu vedno verodostojna. Pa vendar, kot pravi Gombrich, četudi je vedno verodostojna, ni vsaka fotografija tudi *dober portret.* Fotografski portret mora zajeti nekaj drugega, tako Gombrich, mora zajeti neko iskrico živosti, ki dela portretiranca zanimivega.

Tako bi lahko dodali, da je čar portretov Cartier-Bressona tudi v tem, da fotograf že tako slavnim ljudem poleg iskrivosti podari določeno *osebnost,* osebnost, ki jih dostikrat zaznamuje še danes*.* Oglejmo si na primer slavni portret Alberta Camusa, francoskega filozofa in pisatelja: ta je rahlo zasukan od gledalca, v plašču s širokimi reverji, s cigareto v ustih in ironičnim nasmehom. Ta filozof absurda je predstavljen skoraj kot detektiv iz kakega filma *noir.* Pomislite na stereotipno predstavo o filozofu - bradati, zaraščeni, zapuščeni modrec. Tukaj pa Camus in s tem njegova filozofija pridobi neko mičnost in celo modnost. Pa čeprav Camuseva filozofija navsezadnje govori o težkih zadevah, o obupu, o absurdu, o vztrajanju človeka v dobi brez boga.

Osebnost, ki jo fotograf navdihne portretirancu, si mislimo, morda ni vedno v resnici portretirančeva. Susan Sontag, ameriška intelektualka, ki jo tudi najdemo na enem izmed portretov, je zapisala, da je aparat »sublimirana pištola« in fotografija »sublimiran umor«. »Ko ljudi fotografiramo,« pravi Sontagova, »jim storimo silo, ker jih vidimo tako, kot se nikoli ne vidijo sami.«[[2]](#footnote-2) Pa vendar, naj si bo osebnost na portretih resnična ali ne, najbrž lahko rečemo, da je ravno poudarjanje osebnosti tisto, kar dela Cartier-Bressona kot fotografa izrazito sodobnega. Za razliko od portretov prejšnjih stoletij, tu ne najdemo atributov poklica ali stanu: Susan Sontag ni upodobljena s pisalnim strojem, Pablo Picasso ne s čopičem, Che Guevarra ne s pištolo ali s političnimi simboli. Pri vsakem je bolj pomembna neka prava ali namišljena notranja psihologija: ali nas gleda ali ne, ali se smehlja ali ne, ali razodeva ranljivost, skrivnostnost, samozavest ali prijaznost.

Morda je pomembno omeniti, da se Cartier-Bressona dostikrat prišteva k fotografom t.i. humanistične šole, skupaj z, na primer, Edwardom Steichnom in Andréjem Kertészom.[[3]](#footnote-3) Posplošeno rečeno gre za iskanje neke skupne človečnosti v raznovrstnih portretirancih: iskanje malih, dostikrat toplih, prikupnih ali presunljivih momentov, ki naj bi kazali na univerzalnost človeške izkušnje. Tako so portretiranci Cartier-Bressona po eni strani unikatne *osebnosti:* ampak hkrati se zdijo, skoraj paradoksalno, tudi kot povsem običajni, skoraj domači ljudje. Coco Chanel, ki se s širokim nasmehom obrača na stran, je kakor soseda, ki je ravno nekoga srečala. Pablo Picasso, napol razgaljen, je kot sorodnik, s katerim smo skupaj na morju, in se ravno preoblači.

Ljudje, ki so spreminjali umetnost in zgodovino, so nam predstavljeni kot velike osebnosti, a hkrati kot prijetni pobratimi. S Henrijem Cartier-Bressonom smo, lahko rečemo, trdno v dvajsetem stoletju: v stoletju, ki je tako strastno, a dostikrat tako neuspešno sanjalo o enakosti med ljudmi.

1. Ernst Gombrich,…. [↑](#footnote-ref-1)
2. V eseju »V Platonovi votlini« [↑](#footnote-ref-2)
3. Edward Steichen, pionir ameriške fotografije, rojen v Luxembourgu. André Kertész, madžarski fotograf. Oba starejša od H CB, ampak aktivna približno istočasno [↑](#footnote-ref-3)